אלן ריקמן

אלן סידני פטריק ריקמן (באנגלית: Alan Sidney Patrick Rickman; ‏21 בפברואר 1946 - 14 בינואר 2016) היה שחקן ובמאי קולנוע ותיאטרון אנגלי. זוכה פרס גלובוס הזהב, פרס באפט"א, פרס אמי ופרס גילדת שחקני המסך. ריקמן נולד באקטון, לונדון שבממלכה המאוחדת למשפחה קתולית-מתודיסטית ממוצא אנגלי, ולשי ואירי. למד ברויאל קולג' אוף ארט, ועבד כמעצב גרפי בסוהו. בגיל 26 קיבל מלגה לאקדמיה המלכותית לאמנות הדרמה שם למד בשנים 1972–1974. ריקמן הופיע בקביעות על במות התיאטרון בבריטניה. בשנת 1985 זכה לשבחים על הופעתו במחזה "יחסים מסוכנים" בהפקה של רויאל שייקספיר קומפני. באפריל 2005 עלה בתיאטרון רויאל קורט בלונדון המחזה "שמי הוא רייצ'ל קורי", המבוסס על מכתבים ויומנים של רייצ'ל קורי, בו ריקמן שיחק ושימש גם כבמאי המחזה. בטלוויזיה נודע בתפקיד מר סלופ בסדרה של ה-BBC "דברי ימי מחוז ברסטשר" שהתבססה על ספריו של אנתוני טרולופ. בסרטים בריטיים ריקמן הופיע לרוב סרטים תקופתיים, כגון הסרט "על תבונה ורגישות", בו גילם את דמותו של קולונל ברנדון - ג'נטלמן עדין-נפש ומופנם. לעומת זאת בהוליווד נהגו ללהק אותו בתפקיד הפושע והנבל המוחלט. הופעתו בסרט שובר הקופות "מת לחיות" כהנס גרובר - טרוריסט גרמני, מהווה דוגמה לתפקידים כאלה. דוגמה נוספת היא דמות "השריף מנוטינגהאם" בסרט "רובין הוד: נסיך הגנבים", כמו כן בסרט "סוויני טוד", שם גילם את השופט טרפין. ריקמן התגלה גם כשחקן בעל כישרון קומי בסרטים כמו "דוגמה" או "אהבה זה כל הסיפור", וידוע גם בקולו הנעים לאוזן. ב-1991 שיחק בסרט "רובין הוד: נסיך הגנבים", לצד קווין קוסטנר ומורגן פרימן, כאשר גילם את השריף מנוטינגהאם, על תפקיד זה זכה ב-פרס באפט"א לשחקן הטוב ביותר בתפקיד משנה. ב-1995 זכה בפרס גלובוס הזהב, בפרס אמי, ובפרס גילדת שחקני המסך על גילום דמותו של גרגורי רספוטין בסרט "רספוטין". ב-1996 גילם את איימון דה ואלירה בסרט "מייקל קולינס". ב-1997 ביים וכתב את התסריט לסרט "אורחת בחורף" בכיכובן של אמה תומפסון ופילידה לאו. בשנים 2001–2011 גילם את המורה סוורוס סנייפ לאורך סדרת סרטי "הארי פוטר" המצליחה. הדמות האפלה, המרתיעה והחידתית הפכה לאחת הדמויות הזכורות מן הסדרה ובעקבות גילומה ריקמן הגביר את הכרתו בעולם. דיבב את קולו של מרווין בסרט "מדריך הטרמפיסט לגלקסיה" ואת הזחל בחידושו של טים ברטון לסרט "אליס בארץ הפלאות". אף שכבר לא לוהק בהוליווד על תקן הנבל, עדיין נטה לגלם דמות של אדם מדוכא ולא-סימפתי; כך בסרטי "הארי פוטר" האמורים, ב"מדריך הטרמפיסט לגלקסיה", ב"אליס בארץ הפלאות", ואף בסרט המדע הבדיוני "כיבוש הגלקסיה". ב-2013 גילם נוכל וסוכן מכירות חמקמק בסרט "נוכלת בהזמנה", לצד קמרון דיאז וקולין פירת'. התפקיד הפך לאחד האהובים והמזוהים ביותר איתו. באותה שנה לקח חלק בשני סרטים נוספים: בסרטו של לי דניאלס, "המשרת", לצד קאסט של שחקנים מרשימים, בהם: פורסט ויטאקר, ג'ון קיוזאק, ג'יין פונדה ורובין ויליאמס, וב-"CBGB", סרט עצמאי. בשנת 2014 ביים וכתב ריקמן את סרט הדרמה התקופתי "כאוס בגני ורסאי", בו גם גילם את לואי הארבעה עשר, מלך צרפת לצד קייט וינסלט, מתיאס שואנארטס וסטנלי טוצ'י. ב-2014 עבד ריקמן בסרטו האחרון, "עין בשמיים", שיצא לאקרנים רק ב-2016, ולאחריו יצא לאקרנים גם הסרט "אליס מבעד למראה", בו דיבב שוב את דמותו של הזחל מעשן הנרגילה. ב-14 בינואר 2016, כשהוא בן 69, נפטר ריקמן בביתו שבלונדון מסרטן הלבלב, לאחר שהיה חולה כשנתיים. הוא השאיר אחריו את אשתו, רימה הורטון. רבים מעמיתיו לסרטי "הארי פוטר", השחקנים דניאל רדקליף, אמה ווטסון, רופרט גרינט, רייף פיינס ואוונה לינץ', וכן היוצרת, ג'יי קיי רולינג, ספדו לו לאחר מותו. אלן ריקמן, באתר "Find a Grave" (באנגלית) אלן ריקמן, ברשת החברתית פייסבוק אלן ריקמן, ברשת החברתית Goodreads אלן ריקמן, במסד הנתונים הקולנועיים IMDb (באנגלית) אלן ריקמן, באתר "אידיבי", מאגר הידע העברי לקולנוע ישראלי ועולמי אלן ריקמן, באתר AllMovie (באנגלית) אלן ריקמן, באתר Rotten Tomatoes (באנגלית) אלן ריקמן, באתר Box Office Mojo (באנגלית) אלן ריקמן, באתר Metacritic (באנגלית) אלן ריקמן, במסד הנתונים הקולנועיים KinoPoisk (ברוסית) אלן ריקמן, באתר אפל מיוזיק (באנגלית) אלן ריקמן, באתר ספוטיפיי אלן ריקמן, באתר סאונדקלאוד (באנגלית) אלן ריקמן, באתר Last.fm (באנגלית) אלן ריקמן, באתר AllMusic (באנגלית) אלן ריקמן, באתר MusicBrainz (באנגלית) אלן ריקמן, באתר דיזר אלן ריקמן, באתר Discogs (באנגלית) אלן ריקמן, באתר Genius אלן ריקמן, באתר SecondHandSongs אלן ריקמן, באתר בילבורד (באנגלית) השחקן אלן ריקמן הלך לעולמו בגיל 69, באתר וואלה, 14 בינואר 2016